כמה עולה למחוק ביקורת ב"וראייטי", כמה עולה למחוק טוקבק במיזורי, כמה יעלה לגלוש לאתר של רוגר איברט, ועוד חדשות תקשורת מהרשת העולמית
 "The Exile" היה מגזין אנרכיסטי והומוריסטי, בשפה האנגלית, שראה אור ברוסיה בשנים 2008-1997. כעת, שנה וחצי אחרי מותו הפתאומי, מביא "ואניטי פייר" את סיפורו הסוער של העיתון. וגם את הסיפור של מאט טאיבי ומארק איימס, שני העורכים המוכשרים שהקימו אותו, כתבו את רובו, ולא החליפו ביניהם מלה מאז 2002.  לפני שימות בשיבה טובה, נחוש איל התקשורת רופרט מרדוק להראות ל"ניו-יורק טיימס" מאיפה משתין הדג. וגם לגוגל. וגם לילדים שלו. וגם לכם. "ניו-יורק מגזין" עם הסיפור המלא.  לפני שבועיים סיפרנו על העיתונאי הבכיר שפוטר משום שהתעקש להיות אובייקטיבי בדיווחיו. לפני שבוע סיפרנו על המניפסט בגנות האובייקטיביות שחיבר העורך שפיטר אותו. והשבוע? השבוע נספר שהסיפור הזה פשוט מסרב לגווע. הכירו נא את מתיו קרדינל, בן 27: טיפוס אמיתי, ומי שמתכבד להיות אותו עורך אלמוני ומעט תמהוני שהפך לסוג של סלבריטאי. עובדה, אפילו עשו עליו כתבת פרופיל.  שאלה: נגיד שעשיתם סרט, ונגיד שכתבו עליו ביקורת לא טובה במגזין ההוליוודי המיתולוגי "וראייטי". כמה יעלה לכם, לפי דעתכם, לשכנע את עורכי העיתון למחוק את הביקורת מאתר האינטרנט שלו? תשובה: 400 אלף דולר.  שאלה נוספת: נגיד שאתם גרים במיזורי, ונגיד שאתם מחליטים להתמודד על תפקיד ציבורי. כמה יעלה לכם, לפי דעתכם, לשכנע את עורכי אתר האינטרנט של העיתון המקומי למחוק את כל הטוקבקים שכתבתם אי-פעם באתר העיתון, כדי להבטיח שהדברים המביכים שיצאו תחת מקלדתכם לא יחזרו כדי לרדוף אתכם במהלך הקמפיין? תשובה: לא כלום (אבל רק בתנאי שאתם מיודדים עם אחד מעובדי העיתון ומצליחים לשכנע אותו לעשות לכם "טובה אישית").  מבקר הקולנוע רוגר איברט הגיע לספה של אופרה וינפרי כדי לדבר על האוסקרים ועל המאבק בסרטן (לא בהכרח בסדר הזה). מאחר שאין לו לסת, הוא עשה את זה בעזרת מחשב, סטיבן הוקינג סטייל. וכן, מוטב שתכינו את הממחטות.  ואם כבר איברט: המבקר הפופולרי, שכותב ב"שיקגו סאן טיימס" ושגם אוחז בבלוג שוקק ונקרא, אינו ממתין ל"ניו-יורק טיימס" ולחומות התשלום שלה. הוא החליט להתחיל לאסוף כסף מקוראיו כבר עכשיו. השבוע הוא הכריז על הקמתו של מועדון חברים חדש שיספק תכנים בלעדיים למי שישלם.  יצרנית האייפון אפל הגישה תביעה נגד HTC, החברה שמייצרת את טלפון הנקסוס של גוגל, בטענה שהמכשיר שייצרה עבור גוגל עושה שימוש אסור בעשרים פטנטים שפותחו על-ידי אפל. כאן תוכלו לקרוא את הפרשנות של ה"ניו-יורק טיימס", וכאן תוכלו לעיין בכתב התביעה.  שותפו העסקי של וורן באפט קרא כתבה ב"ניו-יורקר" (שעסקה במערכת הבריאות האמריקאית), וכל-כך התרשם, שהחליט לשלוח למחבר המאמר צק על סך 20 אלף דולר. כך סיפר השבוע באפט. מחבר המאמר מיהר להגיב וסיפר שתרם את הכסף לצדקה.  מגזין הציצים (והמאמרים) המיתולוגי "פלייבוי" ממשיך להתכווץ. כ-50% מעובדיו, כך נכתב השבוע, עשויים בקרוב למצוא את עצמם בתור ללשכת האבטלה.  העיתון הדני "פוליטיקן" התנצל השבוע על שפירסם קריקטורה פוגענית של מוחמד. התקשורת הדנית מאוד לא אהבה את זה, בלשון המעטה. כזכור, לפני ארבע שנים התעוררה במדינה מהומה דומה, אלא שאז, למרות הלחץ הכבד מצד העולם המוסלמי, עמדו כל העיתונים בחזית מאוחדת וסירבו לשגר התנצלות על פרסום הקריקטורות.  הצבא האמריקאי החליט: פייסבוק וטוויטר זה אחלה. נראה כמה זמן ייקח להם לשנות את דעתם.  כיצד ייראה עולם ללא עיתונים? ככה.  שלוש שנים לאחר שמת, מתברר שריסארד קפוסצינסקי, עיתונאי פולני אגדי שמת בגיל 74, ביסס לא מעט מספריו על שקרים והמצאות.